**ΔΙΑΛΕΞΗ ΔΕΥΤΕΡΗ**

**ΟΙ ΓΛΩΣΣΙΚΕΣ ΟΙΚΟΓΕΝΕΙΕΣ ΤΟΥ ΚΟΣΜΟΥ**

1. **Εισαγωγή**

* Οι περισσότερες γλώσσες του κόσμου ανήκουν σε μία από τις λεγόμενες «γλωσσικές οικογένειες»
* Τι είναι όμως μία Γλωσσική οικογένεια: ομάδα γλωσσών που, λόγω παρατηρούμενης εκτεταμένης σύγκλισης μεταξύ τους κυρίως σε φωνολογικό και μορφολογικό επίπεδο, θεωρούμε ότι προέρχονται από έναν κοινό (γλωσσικό) πρόγονο, μια πρωτο-γλώσσα
* Πώς δημιουργούνται όμως περισσότερες γλώσσες από μία αρχική; Στην πραγματικότητα, νέες γλώσσες δημιουργούνται όταν μία γλωσσική κοινότητα που μιλάει μία γλώσσα διασπάται, και ένα μέρος της κοινότητας δημιουργήσει μία καινούρια κοινότητα. Η γλώσσα της δεύτερης κοινότητας σταδιακά μεταβάλλεται, και έτσι σιγά-σιγά αποκλίνει σημαντικά από την γλώσσα της αρχικής, ενιαίας κοινότητας, με αποτέλεσμα την δημιουργία μίας νέας γλώσσας.
* Π.χ. Στην περίπτωση της Ινδο-ευρωπαϊκής οικογένειας, όλες οι γλώσσες που ανήκουν σε αυτήν προέρχονται από την (υποτιθέμενη) Πρωτο-Ινδοευρωπαϊκή
* Η μέθοδος που καθορίζει το ποσοστό της σύγκλισης και, επομένως, αν δύο γλώσσες ανήκουν στην ίδια οικογένεια είναι η Συγκριτική μέθοδος
* Την μορφή που πιθανώς είχε η πρωτο-γλώσσα από την οποία κατάγονται οι γλώσσες μιας οικογένειας προσπαθεί να φανερώσει η επανασύνθεση
* Γιατί όμως οι γλωσσικές ομάδες ονομάζονται «οικογένειες»; Λόγω της πολύ έντονης επιρροής που άσκησε στην Ιστορική γλωσσολογία γενικότερα (αλλά και στην Ινδο-ευρωπαϊκή γλωσσολογία ειδικότερα) η εξελικτική βιολογία κατά τον 19ο αιώνα. (δανεισμός ορολογίας, μεθοδολογίας κλπ.)
* Ταυτόχρονα, δεν θα πρέπει να υποτιμήσουμε και την –διαδεδομένη τον 19ο αι.- αντίληψη της γλώσσας ως ζωντανού οργανισμού, που ενισχύθηκε περαιτέρω λόγω ακριβώς της επιρροής της βιολογίας στην γλωσσολογία.
* Σύμφωνα λοιπόν με τον όρο «γλωσσική οικογένεια», έχουν διατυπωθεί και οι σχέσεις συγγένειας ανάμεσα στις γλώσσες: μητέρα-γλώσσα, αδερφή- γλώσσα. Επιπλέον, κάθε υπο-ομάδα μιας γλωσσικής οικογένειας ονομάζεται «κλάδος», ακριβώς λόγω της ευρύτατης χρήσης δενδρο-διαγράμματος (δάνειο από την βιολογία) για την αναπαράσταση μιας γλωσσικής οικογένειας (επιζεί αυτή η χρήση ακόμα και σήμερα).
* Τις γλώσσες που ανήκουν στην ίδια γλωσσική οικογένεια τις χωρίζουμε σε επιμέρους υπό-ομάδες, οι οποίες ορίζονται με βάση νεωτερισμούς που δεν παρατηρούνται σε άλλες γλώσσες της ίδιας οικογένειας. Με άλλα λόγια, γλωσσικά φαινόμενα που παρατηρούνται σε μια ομάδα γλωσσών και δεν μπορεί να αποτελούν κατάλοιπα της πρωτο-γλώσσας θεωρούμε ότι αποτελούν κοινές μεταβολές / κοινούς νεωτερισμούς σε αυτή την ομάδα γλωσσών, η οποία ορίζεται ως υπό-ομάδα της γλωσσικής οικογένειας. Οι κοινές μεταβολές οφείλονται προφανώς στο γεγονός ότι για κάποιο διάστημα οι ομιλητές αυτών των γλωσσών αποτελούσαν μία και μόνο γλωσσική κοινότητα, αφού είχαν εν πολλοίς αποχωριστεί την αρχική γλωσσική κοινότητα της πρωτο-γλώσσας.
* Έτσι, στην Ινδο-ευρωπαϊκή γλωσσική οικογένεια αναγνωρίζουμε την Γερμανική υπο-ομάδα, την Κελτική, την Ιταλική κ.ο.κ.
* Φυσικά, θα πρέπει να επισημανθεί ότι οι συγγενικές σχέσεις μεταξύ των γλωσσών δεν μεταβιβάζονται αυτόματα και στους ομιλητές. Με άλλα λόγια, συγγενικές γλώσσες δεν σημαίνει απαραίτητα και συγγενικούς (από βιολογική άποψη) πληθυσμούς, μια και πολλοί πληθυσμοί μπορεί να αλλάξουν την μητρική γλώσσα στην πορεία των χρόνων για κοινωνικούς λόγους (πίεση από ανώτερη κοινωνική ομάδα, μετανάστευση κ.ά.)
* Παρ’όλα αυτά, ο όρος «γλωσσική οικογένεια» μπορεί να είναι παραπλανητικός, και να χρησιμοποιηθεί για εθνικούς κ.ά. λόγους που δεν έχουν καμία σχέση με την γλωσσολογία
* Γιατί δεν αλλάζει; Εγγενής συντηρητισμός επιστημονικής ορολογίας, η οποία παραμένει αναλλοίωτη ακόμα και αν αλλάξει περιεχόμενο ή αν αλλάξουν αυτά που δηλώνει. Μόνο αν υπάρξει επιστημονική τομή / ρήξη («επιστημονική επανάσταση») είναι εύκολη και επιθυμητή η αλλαγή (πβ. και ονόματα μηνών που εξακολουθούν να έχουν ρωμαϊκά ονόματα, μολονότι τώρα πια θα μπορούσαν να είχαν αντικασταθεί).

1. **Οι γλώσσες του κόσμου**

* Σήμερα θεωρούμε ότι υπάρχουν περίπου 7.000 γλώσσες στον κόσμο. Φυσικά ο αριθμός αυτός είναι κατά προσέγγιση, μια και είναι πολύ δύσκολο να υπάρξει απόλυτη συμφωνία (κυρίως λόγω της αμφιλεγόμενης διαφοράς μεταξύ γλώσσας και διαλέκτου).
* Επιπλέον, ο αριθμός αυτός δεν συμπεριλαμβάνει τις λεγόμενες «νεκρές» γλώσσες, αυτές δηλαδή που μιλήθηκαν κάποια στιγμή στο παρελθόν αλλά σήμερα πια δεν έχουν καθόλου φυσικούς ομιλητές (λ.χ. Αιγυπτιακή, Σουμεριακή).
* Ο μεγάλος αριθμός των γλωσσών δεν συνεπάγεται και αντίστοιχα μεγάλο αριθμό γλωσσικών οικογενειών σε ανθηρή κατάσταση. Υπολογίζεται ότι 25 γλωσσικές οικογένειες είναι κυρίαρχες αυτή την στιγμή σε πλανητικό επίπεδο.
* Κυρίαρχες γλωσσικές οικογένειες θεωρούνται αυτές που έχουν πολυάριθμους φυσικούς ομιλητές, και ταυτόχρονα δεν απειλείται με κάποιο τρόπο η ύπαρξή τους (π.χ. λόγω γλωσσικής καταπίεσης πληθυσμών).
* Πιθανώς στο παρελθόν να υπήρχαν πολύ περισσότερες γλωσσικές οικογένειες, όπως φαίνεται από το γεγονός ότι υπάρχουν «μεμονωμένες» γλώσσες που δεν φαίνεται να ανήκουν σε καμία οικογένεια. Πιθανότατα οι υπόλοιπες συγγενικές τους γλώσσες θα πρέπει να έχουν χαθεί και μαζί με αυτές και η αναγνωρισιμότητα των γλωσσικών τους οικογενειών.
* Φυσικά, το σύνολο των γλωσσικών οικογενειών του πλανήτη δεν είναι 25, αυτές είναι μόνο οι κυρίαρχες. Όμως και πάλι ο ακριβής τους αριθμός είναι πολύ δύσκολο να επισημανθεί, μια και υπάρχουν σημαντικές δυσκολίες στον χωρισμό των οικογενειών σε ορισμένες περιπτώσεις (π.χ. σε γλώσσες αποκλειστικά προφορικές, χωρίς ιστορικά δεδομένα). Σε κάθε περίπτωση, υπολογίζονται περίπου 140 γλωσσικές οικογένειες συνολικά να είναι υπαρκτές σήμερα.
* Είναι σημαντικό να επισημανθούν οι αναντιστοιχίες που παρατηρούνται ως προς την σχέση γλωσσικών οικογενειών και παγκόσμιου πληθυσμού. Πιο συγκεκριμένα, 6 γλωσσικές οικογένειες καλύπτουν το 85% του παγκόσμιου πληθυσμού, και οι υπόλοιπες 130 περίπου το υπόλοιπο 15%. Μεγάλο ρόλο στη διαμόρφωση αυτή της εικόνας έχει διαδραματίσει η Ινδο-ευρωπαϊκή (ΙΕ) οικογένεια γλωσσών, λόγω της εξάπλωσης των Ευρωπαίων κατά την αποικιοκρατική περίοδο και την εκμάθηση μίας ευρωπαϊκής γλώσσας από παλαιότερους ομιλητές άλλων γλωσσών (πβ. Λατινική Αμερική).
* Αυτό γίνεται κατανοητό αν αναλογιστούμε ότι η γλωσσική οικογένεια με τις περισσότερες γλώσσες είναι αυτή του Νίγηρα-Κογκό στην Αφρική με 1524 γλώσσες αλλά με μόλις το 7% του παγκόσμιου πληθυσμού, και ταυτόχρονα η ΙΕ οικογένεια με 436 γλώσσες είναι η 5η πολυπληθέστερη, αλλά καλύπτει περίπου το 50% του παγκόσμιου πληθυσμού.
* Όπως αναφέραμε, στις σημερινές γλωσσικές οικογένειες δεν ανήκουν ορισμένες «απομονωμένες» γλώσσες (π.χ. Βασκικά στην Ιβηρική χερσόνησο), οι οποίες δεν φαίνεται να έχουν συγγένεια με καμία άλλη γνωστή γλώσσα.
* Παράλληλα, στις γλωσσικές οικογένειες δεν ανήκουν και οι κρεολές γλώσσες, οι οποίες δημιουργήθηκαν κυρίως από τον 15ο αι. κ.εξ. κυρίως στις φυτείες του Νέου Κόσμου και κάτω από πολύ ιδιάζουσες κοινωνιογλωσσικές συνθήκες: Σε Αφρικανικούς κυρίως πληθυσμούς δούλων που μεταφέρθηκαν στην Αμερική για να δουλέψουν σε απάνθρωπες συνθήκες, αναπτύχθηκαν κάποιες στοιχειώδεις γλώσσες επικοινωνίας (μια και οι δούλοι ήταν ομιλητές διαφορετικών γλωσσών), οι οποίες βασίζονταν στην κυρίαρχη Ευρωπαϊκή γλώσσα (λ.χ. Αγγλική ή Γαλλική) ως προς το λεξιλόγιο, αλλά είχαν πολλά στοιχεία από τις Αφρικανικές γλώσσες ως προς την σύνταξη, μορφολογία και φωνολογία. Αυτές ήταν οι γλώσσες πίτζιν, οι οποίες όταν έγιναν μητρικές γλώσσες των παιδιών των δούλων ανέπτυξαν πολύ περισσότερη μορφολογία, και από την στιγμή εκείνη και εξής ονομάζονται κρεολές.
* Ορισμένες από τις κρεολές αυτές έχουν αποκτήσει σήμερα χαρακτήρα «εθνικής» γλώσσας, όπως τα Patwa στην Jamaica στην Καραϊβική.
* Την τεράστια ποικιλία στις γλώσσες του κόσμου, και τα χαρακτηριστικά αυτών των γλωσσών τα ερευνά ο κλάδος της γλωσσολογίας που ονομάζεται Τυπολογία, και δεν θα μας απασχολήσουν άλλο.
* Στρεφόμαστε τώρα στην πολυπληθέστερη γλωσσική οικογένεια του κόσμου, την Ινδο-ευρωπαϊκή.